CELEX: E2020P0012
Language: mt
Date: 2020-08-28 00:00:00
Title: Azzjoni ppreżentata fit-28 ta’ Awwissu 2020 minn Telenor ASA u Telenor Norge AS kontra l-Awtorità ta’ Sorveljanza tal-EFTA (Il-Każ E-12/20) 2020/C 343/15

15.10.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 343/19
            
         
      Azzjoni ppreżentata fit-28 ta’ Awwissu 2020 minn Telenor ASA u Telenor Norge AS kontra l-Awtorità ta’ Sorveljanza tal-EFTA
      (Il-Każ E-12/20)
      (2020/C 343/15)
      Azzjoni kontra l-Awtorità ta’ Sorveljanza tal-EFTA (ASE) kienet ippreżentata quddiem il-Qorti tal-EFTA fit-28 ta’ Awwissu 2020 minn Telenor ASA u Telenor Norge AS, irrappreżentata minn Siri Teigum, avukat, Advokatfirmaet Thommessen AS, Postboks 1484 Vika, 0116 Oslo, in-Norveġja.
      Ir-Rikorrenti jitolbu lill-Qorti tal-EFTA:
      
                  —
               
               
                  biex tannulla d-Deċiżjoni tad-29 ta’ Ġunju 2020 fil-Każ Nru 71480 Telenor kollha kemm hi;
               
            
                  —
               
               
                  sussidjarjament, biex tannulla parzjalment id-Deċiżjoni, jiġifieri fir-rigward ta’ tnejn jew wieħed mill-każijiet ta’ ksur individwali kkontestat; kif ukoll
               
            
                  —
               
               
                  sussidjarjament, biex tannulla parzjalment id-Deċiżjoni fir-rigward tal-PS, sa fejn huma kkonċernati s-snin 2011 u 2012;
               
            
                  —
               
               
                  sussidjarjament, biex tannulla jew tnaqqas il-multi imposti fuq ir-Rikorrenti fl-eżerċizzju tal-ġurisdizzjoni sħiħa tal-Qorti; kif ukoll
               
            
                  —
               
               
                  tordna lill-ASE tħallas l-ispejjeż u l-ispejjeż tar-Rikorrenti b’rabta ma’ dawn il-proċedimenti.
               
            
         L-isfond legali u fattwali u l-motivi miġjuba bħala sostenn:
      
      
                  —
               
               
                  Telenor ASA hija operatur globali tat-telekomunikazzjonijiet li toffri s-servizzi tagħha fin-Nordics, u fl-Asja. Telenor Norge AS, li topera fis-suq Norveġiż għas-servizzi tat-telekomunikazzjoni, hija s-sussidjarja tagħha. Id-Deċiżjoni tqis lil Telenor ASA u Telenor Norge AS responsabbli in solidum għall-multi inkwistjoni (minn hawn ’il quddiem imsejħa flimkien bħala Telenor jew ir-Rikorrent).
               
            
                  —
               
               
                  L-Awtorità ta’ Sorveljanza tal-EFTA (ASE) adottat Deċiżjoni fil-Każ Nru 71480 (id-Deċiżjoni) fid-29 ta’ Ġunju 2020, li kkonkludiet li Telenor kienet kisret l-Artikolu 54 ŻEE billi applikat tariffi inġusti li ma jippermettux kompetituri daqstant effiċjenti, li jiddependu fuq aċċess bl-ingrossa u servizzi ta’ oriġini fuq in-network pubbliku tat-telefonija mobbli ta’ Telenor fin-Norveġja, li jirreplikaw is-servizzi awtonomi tal-broadband mobbli (mobile broadband, MBB) offruti minn Telenor Norge AS lil klijenti residenzjali fin-Norveġja, mingħajr ma ġġarrab telf, inklużi t-tariffi tal-NRO bl-ingrossa lil Network Norway (NwN) milll-1 ta’ Jannar 2008 sat-30 ta’ Novembru 2020 u mit-tariffi bl-ingrossa tas-Service Provider (SP) mill-1 ta’ Jannar 2008 sal-31 ta’ Diċembru 2012.
               
            
                  —
               
               
                  L-ASE imponiet tliet multi separati ta’ EUR 32 562 000 (relatati ma’ NwN), EUR 27 783 000 (relatati ma’ Ventelo) and EUR 51 606 000 (relatati mas-SPs), rispettivament, b’total ta’ EUR 111 951 000, fuq Telenor, u ordnat lil Telenor biex ittemm immedjatament dawn l-atti jekk ma kienetx digà għamlet dan. Barra minn hekk, l-ASE ordnat lil Telenor biex toqgħod lura milli tirrepeti aġir bħal dan, u kull imġiba li jkollha l-istess għan jew effett jew ekwivalenti.
               
            
                  —
               
               
                  Skont ir-Rikorrent, id-Deċiżjoni ma tiġġustifikax il-konstatazzjoni ta’ ksur tal-Artikolu 54 tal-Ftehim dwar iż-ŻEE, cf. l-Artikolu 1.
               
            
                  —
               
               
                  Ir-Rikorrent jiddikjara li d-Deċiżjoni tibda b’definizzjoni mingħajr preċedent u illegali tas-suq bl-imnut, mhux sostnuta mill-analiżi tagħha. Hija ssostni li l-ASE tipproċedi biex tibbaża ħażin il-valutazzjoni tal-marġni u l-analiżi tal-effetti tagħha fuq dan is-suq eċċessivament dejjaq. B’riżultat ta’ dan hija naqset milli tinvolvi ruħha fil-mod kif il-kompetizzjoni seħħet fis-suq. Madankollu, meta l-ASE vvalutat il-multa, hija ħadet approċċ espansiv, fejn jingħaddu somom kbar ta’ fatturat bl-ingrossa barra dak is-suq, u d-dħul downstream ta’ Telenor jingħaddu bi tliet darbiet. Ir-Rikorrent jargumenta li dan wassal għal multa kompletament sproporzjonata u kuntrarju għall-Gwida tal-ASE stess.